NAPOTKI ZA PISANJE PRISPEVKOV ZA GLASILO MOST

Spoštovani občani, spoštovane občanke, 
v uredniškem odboru občinskega glasila Most smo vedno veseli vaših prispevkov o dogodkih, stvareh, dosežkih, ljudeh in še čem, kar se odvija na področju Občine Kanal. Da bo naše delo lažje, vam v nadaljevanju navajamo nekaj napotkov za pisanje in pošiljanje prispevkov in fotografij:
· Prispevke (besedilo + fotografije) pišite in pošiljajte sproti (do 14 dni po dogodku), ne čakajte na zadnje tedne pred objavo glasila.
· Besede izbirajte skrbno, pri tradicionalnih dogodkih oz. tistih, ki so v občini prisotni že desetletja (razne komemoracije, proslave, pohodi ipd.), izpostavite le ključne informacije oz. novosti.
· Fotografije za objavo izbirajte po načelu čim večje informativnosti – če je v besedilu izpostavljen posameznik, je pravilno, da je dodana tudi njegova fotografija, sicer pa velja, da naj tudi fotografija kaj »pove« (denimo število udeležencev prireditve, izdelek delavnice, naslovnico knjige …). 
· Fotografijo obvezno opremite z napisom in avtorjem; če je namen fotografije izpostaviti določene ljudi, obvezno pripišite njihova imena v enakem vrstnem redu, kot so na fotografiji (od leve proti desni). Pošiljanje fotografij naj poteka prek e-pošte, saj klepetalniki (FB, WhatsApp, Viber, SMS-sporočila) zmanjšajo velikost fotografije.
· Osnovni dolžini za prispevke sta dve: pol strani (1200 znakov brez presledkov + fotografija ALI 2000 znakov brez fotografije) in cela stran (3500 znakov + fotografija oz. 4000 znakov brez fotografij).
· Prispevki so lahko tudi krajši od navedenih dolžin, daljši pa le v dogovoru z uredniškim odborom.
· V besedilu lahko uporabljate krepki in poševni tisk, posebej pri daljših prispevkih uporabljajte mednaslove – te uporabljajte tudi, če denimo več različnega dogajanja strnete v en prispevek. Če ne drugega, besedilo razčlenjujte vsaj z odstavki. 
· uporaba orodij umetne inteligence ni prepovedana, obenem pa opozarjamo, da v rokah neveščega (ali lenega) pisca lahko postane orožje proti berljivosti in informativnosti ter doseže nasproten namen od želenega
· Prispevke kakor doslej oddajajte prek portala mojaobcina.si ali pošljite na urednistvo@glasilo-most.si, na ta e-naslov pošiljajte tudi morebitna vprašanja, predloge za prispevke in podobno.

